
הצעת חוק ממשל תאגידי למנהלי קרנות ולמנהלי תיקים (תיקוני חקיקה), התשע"א-2011

הצעתם של חברי הכנסת

אמנון כהן, פניה קירשנבאום, ציון פיניאן, יצחק וקנין, אלכס מילר, משה גפני

היו"ר משה גפני:


אני מחדש את ישיבת ועדת הכספים. על סדר היום תקנות הצעת חוק ממשל תאגידי למנהלי קרנות ולמנהלי תיקים (תיקוני חקיקה), התשע"א-2011, הצעתם של חברי הכנסת אמנון כהן, פניה קירשנבאום, ציון פיניאן, יצחק וקנין, אלכס מילר, משה גפני.


אמנון, תתחיל.

אמנון כהן:

תודה אדוני היושב ראש. החוק הזה למעשה חוקק לאחר שעקבתי וראיתי שיש חברות ציבוריות ויש חברות פרטיות שלמעשה עוסקות בניהול כספי ציבור ולגבי חברות ציבוריות רוב הדברים מוסדרים ונמצאים בפיקוח. רות פרטיות שלמעשה גם מנהלות כספי ציבור בדרך של השקעת כספי ציבור מגלגלות מיליארדי שקלים של הציבור אבל למעשה לא נמצאות תחת אותה הגדרה של חברות  ציבוריות. בחקיקה שהכנתי אותה לקריאה הראשונה העליתי שבעה נושאים לגבי אותן חברות פרטיות שיגרום לכך שדינן יהיה כדין החברות הציבוריות. 


הנושא הראשון היה הכפפת החברות האלו לחלק מכללי הממשל התאגידי החל על החברות הציבוריות. הנושא השני הוא להחיל על בית השקעות  את החובה למנות דירקטור בעל מומחיות חשבונאית פיננסית על מנת שיוכל לפקח על המצב הכספי של החברה. כנושא שלישי הוצע לקבוע כי דירקטוריון של בית השקעות יהיה מחויב להתכנס לפחות אחת לשלושה חודשים כמו שקורה בחברה ציבורית. כנושא רביעי הוצע כי בית ההשקעות יהיה מחויב לנהל חשבונות ולערוך דוחות כספיים לפי חוק ניירות ערך, זאת בדומה לחברה ציבורית. זאת אומרת, עשינו זאת באותה דרך הנוהגת לגבי חברה ציבורית. הנושא החמישי היה שבית ההשקעות חייב למנות ועדת ביקורת שתפקידה לעמוד על הליקויים בניהול העסקי של החברה וכן להחליט אם לאשר פעולות ועסקאות עם בעלי עניין. התיקון השישי דיבר על כך שעסקאות בעלי עניין בבית ההשקעות יהיו טעונות אישור של הדירקטוריון וועדות הביקורת, זאת על מנת למנוע ניצול של נכסי החברה לטובת בעלי המניות. בעלי המניות לא ימנו שם אנשים שלהם וכל פעם יעשו התאמה לטובת בעל החברה ולא לטובת הציבור. הנושא האחרון הוא חיוב בית ההשקעות למנות דירקטורים חיצוניים. את הנושא הזה הצמדנו לנהוג בחברות ציבוריות.


אני עושה הכול בתיאום עם ועדת שרים לחקיקה שאמרה שאני צריך לתאם את הדברים האלה מול רשות לניירות ערך ולכן התבקשתי אם אפשר להרחיב מעט את החוק גם לגבי דברים נוספים. אני לא מביע התנגדות לכך מאחר שמדובר בנושאים טובים שבאים להסדיר נושאים חשובים וטובים. אכן, בקריאה ראשונה צירפנו להצעת החוק שהייתה בטרומית עוד מספר נושאים בתיאום אתם ואותם העברנו בוועדה בקריאה ראשונה.


לגבי הדברים האלה, לאחר תיקונים רבים, גם עכשיו, גם עד לרגע זה יש עדיין כמה הבהרות שהמשלחות והגופים שמייצגים שלחו אלי ואני ביקשתי מרשות לניירות ערך להתייחס בכובד ראש לכל פנייה ופנייה ולראות אם אפשר לבוא לקראתם עד כמה שאפשר. אכן, כאן הרשות באה לקראתם עד כמה שאפשר. אולי יש כאן עוד גופים שלא באו לידי ביטוי או עדיין לא פנו לרשות, אבל נשמע אותם. 


בגדול, אני חושב שהחוק הוא חוק ראוי, חוק טוב וצריך להעביר אותו בקריאה שנייה ושלישית.

היו"ר משה גפני:


ואם לא היית מוסיף את מה שביקשה הרשות לניירות ערך, הם היו תומכים בחוק המקורי?

אמנון כהן:

אני חושב שכן. הייתה הסכמה.

היו"ר משה גפני:


מה המצב?

דניאל רימון:

במהות, בליבה של התיקון אנחנו בהחלט תומכים, אבל היה חוק שהוא היה ראשוני ולא מספיק בשל ולא נגע לכל הפרטים. חבר הכנסת כהן הזכיר דוחות כספיים ולא הייתה לנו כוונה למשל להחיל על בתי ההשקעות דוחות כספיים כמו שחברה ציבורית עושה כי זה עול כבד מדיי. זה גם לקולה וגם לחומרה.

אמנון כהן:

אמרו לי שצריך להוריד את זה. הכוונה שלי הייתה לטפל בזה, אבל הם אומרים שכבר הטילו יותר מדיי מטלות עליהם.

דניאל רימון:

מטילים דוחות כספיים, אבל דוחות כספיים הם פחות רלוונטיים.

אמנון כהן:

עשיתי פשרה.

היו"ר משה גפני:


זה נכון שחלק מהחוק לקוח מחוק שלכם שהוספתם אותו כאן?

דניאל רימון:
כן.

אמנון כהן:

זאת אכסניה.

דניאל רימון:

אני אולי אסביר מה קרה כאן. חבר הכנסת כהן, כמו שהוא אמר בעצמו, רצה להחיל – הוא דיבר בלשון רחבה – שכל מי שמנהל גוף גדול שמנהל הרבה כסף, להחיל עליו איזשהו ממשל תאגידי יותר מוקפד מהכלום שיש על חלק מהגופים. הוא אמר לנו צאו וראו מה מבין הגופים שנמצאים תחת האכסניה שלכם, תחת הפיקוח שלכם, הם גופים שנדרש לחולל עוד משהו בעניין הממשל התאגידי שלהם. מלכתחילה, כשבאנו לוועדת שרים, אם אינני טועה, אמרנו שבמנהלי הקרנות לא צריך כי זה מטופל בתיקון 15, תיקון שמונח על שולחנה של הוועדה ובמנהלי תיקים באמת אין כלום ולכן בואו נסדר את מנהלי התיקים.


עשינו תיקון למנהלי תיקים אלא שבינתיים עבר תיקון 16 לחוק החברות בוועדת החוקה והיו תיקונים כך שהתיקון שנמצא בתוך תיקון 15 הוא כבר לא עדכני ויש הוראות אחרות שחשוב היה להכניס. אמרנו שבמקום שיהיו טלאים, נעשה תיקון אחד שבו יש את כל ההוראות הנוגעות באותו נושא, בנושא של החלת ממשל תאגידי גם על הקרנות, גם על נאמנים וגם על מנהלי התיקים ונשאב את ההוראות שהן כבר לא עדכניות ולא רלוונטיות מתוך תיקון 15. זה מה שקרה כאן עוד לפני קריאה ראשונה.

היו"ר משה גפני:


תתחילו להקריא את החוק.

עודד אופק:

אדוני,  חסרים לנו כל העמודים הזוגיים.

טמיר כהן:


עד שנגיע לעמוד 8, תקבלו את זה.

עודד אופק:

חסרים גם עמוד 2, 4 ו-6. שום דבר מהותי אלא רק עניין טכני.

דניאל רימון:

השינויים שהכנסנו לבקשתכם הם רק כמה עמודים אחר כך. אתם יכולים להחזיק את הכחול.

שלומית ארליך:
הצעת חוק ממשל תאגידי למנהלי קרנות ולמנהלי תיקים (תיקוני חקיקה), התשע"א-2011

1.
תיקון חוק השקעות משותפות בנאמנות


בחוק השקעות משותפות בנאמנות, התשנ"ד-1994 (להלן – חוק השקעות משותפות) -


(1)
בסעיף 1 -



(א)
אחרי ההגדרה "בנק מחוץ לישראל" יבוא:




""דירקטור חיצוני" – כהגדרתו בחוק החברות.



(ב)
אחרי ההגדרה "קופת גמל" יבוא:




"קרוב" – כהגדרתו בחוק החברות".



(ג)
במקום ההגדרה "דירקטור מקרב הציבור" ו"חברת חוץ" יבוא:




"חברת חוץ" – כהגדרתה בחוק החברות".


(2)
בסעיף 9 -



(א)
בסעיף קטן (ד) -




(1)
במקום פסקה (1) יבוא:

"(1)
היא חברה הנמנית עם קבוצת מנהל הקרן או חברה המחזיקה ביותר מעשרה אחוזים מהון המניות המונפק של מנהל הקרן או של חברה השולטת בו, או היא חברה בשליטתה של חברה כאמור.

(1א)
היא חברה הנשלטת בידי מנהל הקרן או שמי מהנמנים עם קבוצת מנהל הקרן מחזיק ביותר מעשרה אחוזים מהון המניות המונפק של החברה".

היו"ר משה גפני:


מי מסביר?

דניאל רימון:

ההסברים כאן הם הסברים זהים והסברנו גם לפרוטוקול של הוועדה כשזה הוצג לקריאה ראשונה ובאלה לא הוצע לעשות שינוי. ראשית, ההגדרה בנק מחוץ לישראל, דירקטור חיצוני, החלפנו את המונח המיושן דירקטור מקרב הציבור במונח עדכני יותר של דירקטור חיצוני והפנינו להגדרה בחוק החברות.


קרוב, גם כן רלוונטי לחלק מהאיסורים וההגבלות שחלות למשל על מנכ"ל לשמש כיושב ראש דירקטוריון וכיוצא באלה, הפנינו להגדרה בחוק החברות.


המעבר מדירקטור מקרב הציבור, הוויתור עליו, כבר הסברתי קודם לכן.


חברת חוץ, הגדרנו אותה כהגדרתה בחוק החברות. אנחנו זקוקים להגדרה חברת חוץ לצורך הגדרת חברה שכוללת את האפשרות של חברת חוץ.


סעיף 9 הוא הסעיף אשר פוסל חברה מלשמש כנאמן בקרות אחד מהתבחינים הנמצאים כאן שמעידים על ניגודי עניינים לכאורה. ניגודי העניינים הראשונים שמכוסים כאן הם ניגודי עניינים במישור של אחזקה. היום פסולה חברה לשמש כנאמן אם קבוצת מנהל הקרן שולטת בנאמן, לעומת אחזקה של קבוצת הנאמן בקבוצת מנהל הקרן בעשרה אחוזים בלבד. ביקשנו לייצר מצב דברים הדדי ועשינו עשרה אחוזים לכל אחד.

היו"ר משה גפני:


למישהו יש הערות? אין. הלאה.

שלומית ארליך:




(2)
במקום פסקאות (3) ו-(4) יבוא:

"(3)
המנהל הכללי, עובד או דירקטור של מי מהנמנים עם קבוצת החברה הוא המנהל הכללי, דירקטור או עובד של מי מהנמנים עם קבוצת מנהל הקרן או מועסק על ידי אחד מהנמנים עם קבוצת מנהל הקרן.

(4)
יש למי מהנמנים עם קבוצת החברה קשר עסקי עם מנהל הקרן או קשר עסקי מהותי עם אדם השולט במנהל הקרן או עם תאגיד בשליטת אדם כאמור. בסעיף קטן זה -

"קשר עסקי" – קשר בין ספק ללקוח, קשר בין נותן שירות למקבל שירות, מתן הלוואות או קבלת הלוואות, השכרת נכסים, שותפות בעסקים, עסקאות משותפות, שותפות בנכסים או כל קשר מסחרי או כלכלי אחר, והכל בין במישרין ובין בעקיפףין, בין דרך קבע ובין באופן חד פעמי, למעט קשר כאמור הנובע ממתן שירותים אלה:

(1)
נאמנות לקרנות או לתעודות התחייבות כהגדרתן בסעיף 35א לחוק ניירות ערך.

(2)
שירותים בנקאיים מקובלים במהלך עסקיו הרגילים של בנק ובתנאי שוק, ובלבד שההכנסה מהם אינה עולה על חמישה אחוזים מהכנסות הבנק.

"קשר עסקי מהותי" – קשר עסקי, לרבות קשר עסקי הנובע ממתן שירותים בנקאיים מקובלים, אשר סך ההכנסות ממנו, יחד עם ההכנסות מכלל הקשרים העסקיים של קבוצת החברה עם קבוצת מנהל הקרן, עולה על חמישה אחוזים מסך ההכנסות של קבוצת החברה.

(5)
הכנסות קבוצת החברה שמקורן בקשר עסקי כולל עם קבוצת מנהל הקרן עולות על 15 אחוזים מסך ההכנסות של קבוצת החברה.






בפסקה זו –
"הכנסות" – סך ההכנסות לפי דוחות כספיים שנתיים אחרונים.

"קשר עסקי כולל" – קשר עסקי , לרבות קשר עסקי הנובע ממתן שירותים כאמור בפסקאות (1) ו-(2) להגדרה "קשר עסקי".

(6)
קיימות נסיבות אחרות שבהן עלול להיווצר ניגוד עניינים בין מי מהנמנים עם קבוצת החברה לבין בעלי היחידות בקרן".

דניאל רימון:

נמנו כאן תבחינים נוספים.

היו"ר משה גפני:


למישהו מכם יש התנגדות?  בסדר. תסבירי בקצרה.

דניאל רימון:

תבחינים נוספים הם במקרה שיש קשר עסקי. ביטלנו את ההבחנה בין קשר עסקי לבין קשר מקצועי. בתוך קשר עסקי עשינו הבדלה בין קשר עסקי מהותי הנדרש למי שהוא לא בקשר עם מנהל הקרן עצמו. בעוד שזה מנהל הקרן, נדרש קשר עסקי מבחינה של מהותיות. עשינו כאן מיעוט מתוך קשר עסקי לקשרים שהם נאמנות, לתעודות התחייבות או נאמנות מהסוג שנמצא בחוק הזה והקשרים של שירותים בנקאיים מקובלים במגבלה הקבועה בסעיף. גם עשינו מגבלה שקשורה להכנסות, שאם הנאמן, יש נתח גדול מההכנסות שלו, הוא תלוי בלקוח אחד מקבוצת החברה, גם זה פוסל.

היו"ר משה גפני:


בסדר. תמשיכי.

שלומית ארליך:


(ב)
במקום סעיף קטן (ו) יבוא:




"(ו)
בסעיף זה -

"קבוצת החברה" – החברה, אדם השולט בחברה ותאגיד בשליטת אדם כאמור.

"קבוצת מנהל הקרן" – מנהל הקרן, אדם השולט במנהל הקרן ותאגיד בשליטת אדם כאמור".

(3)
בסעיף 11(ב), אחרי "בתום הכהונה" יבוא "ויפרט בהודעתו את הסיבות לסיומה".

דניאל רימון:

מה שביקשנו כאן זה דיווח שהוא דיווח לרשות בלבד וזה לא דיווח פומבי, ובו ביקשנו שנאמן עצמו, שלא דרך מנהל הקרן, יגיש את נסיבות עזיבתו.

שלומית ארליך:

כאן עלתה שאלה שאולי כדאי לצמצם את זה לכך שסיום כהונה כרוך בנסיבות שיש להביא לידיעת הציבור.

דניאל רימון:

כבר היום לפי תקנות הדוחות נאמר מתי מנהל קרן צריך להגיד. מנהל הקרן צריך להגיד אם זה לא בנסיבות שמעניינות ואם זה כן בנסיבות, הוא צריך לפרט אותן. כאן רצינו לחקור מעבר לזה. אמרנו שהעיניים הן רק של הרשות והרשות מבצעת את פעילות הפיקוח שלה ולכן תן לנואת התמונה במלואה.

היו"ר משה גפני:


אתם לא מסכימים להערה.

דניאל רימון:

לא, אנחנו לא מסכימים. את זה יש לנו כבר.

היו"ר משה גפני:


אתם כל הזמן רוצים להרוויח, אבל אולי פעם תישארו בסטטוס-קוו.

דניאל רימון:

אנחנו רוצים לקבל מידע רלוונטי. כך למשל אם נאמן הפסיק את ההתקשרות שלו.

היו"ר משה גפני:


היא מסכימה. גמרנו. הדיון הוא לא אתי.

אמנון כהן:

כל עוד זה לטובת הציבור.

היו"ר משה גפני:


הציבור דבר מאוד יחסי.

אמנון כהן:

יש ציבור אחד.

היו"ר משה גפני:


אין אחד. לכל אחד יש ציבור אחר. יש ציבור שמסתכל על זה מימין ויש משמאל. 

סיון עומר:

אפשר להעיר הערה?

היו"ר משה גפני:


כן. אתם בעד או נגד?

סיון עומר:

בעיקרון אנחנו נגד הסיפא של פירוט הסיבות. עם זאת, אנחנו הבנו משיחות עם הרשות שגם בהיעדר סיבה אפשר לכתוב שמדובר בשיקולים עסקיים. הסיבה שאנחנו מתנגדים היא לאור מרקם היחסים בין מנהל הקרן והנאמן שעלול ליצור תמריץ לכתוב איזושהי סיבה בגינה הנאמן מסיים את כהונתו גם כשאין סיבה אמיתית או כאשר הסיבה היא שיקול עסקי פשוט. אנחנו הבנו שהשיקול שהוא שיקול עסקי יכול להיחשב כסיבה מספיק טובה ולא צריך לפרט מה עומד מאחורי זה.

דניאל רימון:
ובלבד שזה לא מס שפתים. השאלה הופנתה אלינו בכיוון הזה: היה ונגמרה תקופת הכהונה ומדובר באי הארכת תקופת הכהונה, ולא ידועה סיבה אחרת, לא למשל כי הוא מצא איזושהי פעילות לא תקינה אצל מי שהוא אמור לפקח עליו, אז מותר לו להגיד שלא ידוע לו הסיבות לאי הארכת הכהונה שלו ולכן נראה לו שזה מסיבות עסקיות בלבד.

היו"ר משה גפני:


אז זה בסדר? אז אין ויכוח?

דניאל רימון:

נראה לי שאין ויכוח.

עודד אופק:

אדוני, גם בהיבט של מנהלי הקרנות. החשש העיקרי הוא למצב שייווצר תמריץ לתת סיבה. חייבים לתת סיבה. כתוב שתיתן סיבה. אנחנו אמרנו – וכך הבנו מהרשות, ואגב, אני מודה במסגרת הזאת לכך שהם נרתמו לכל הערות שלנו בזמן קצר מאוד – שזה יוצר תמריץ שמחייב את הנאמן לתת סיבה למה הסתיימה ההתקשרות עם מנהל הקרן.

היו"ר משה גפני:


אתה אומר כמו גברת סיון עומר.

עודד אופק:

נכון.

היו"ר משה גפני:


אז למה גם אתה צריך להגיד?

עודד אופק:

כי אנחנו המנהלים והם הנאמנים.

היו"ר משה גפני:


תגיד שאתה מסכים למה שאמרו הנאמנים. 

עודד אופק:

אני רוצה לחדד נקודה אחת. 

אמנון כהן:

למרות שבאנו לקראתכם. אסור לבוא לקראת אף אחד. אני דרשתי שישבו.

היו"ר משה גפני:


פעם ראשונה שאני שומע שהם מודים לרשות לניירות ערך או שזאת לא פעם ראשונה.

עודד אופק:

לא, זאת לא פעם ראשונה.

היו"ר משה גפני:


נכון, הם הודו כמה פעמים לרשות לניירות ערך. יותר מדי פעמים.

עודד אופק:

תמיד מודים לרשות.

אמנון כהן:

ולא למציע. 

היו"ר משה גפני:


אתה לא רלוונטי בחוק הזה.

אמנון כהן:

אתה אומר שאני עשיתי משהו אחד אבל יצא משהו אחר.

היו"ר משה גפני:


לא, אתה בסדר אבל תאמין לי, אני הייתי לוקח אותך בתור יקיר הרשות לניירות ערך.

אמנון כהן:

לא רק של הרשות. גם של שוק ההון.

היו"ר משה גפני:


נכון.

אמנון כהן:

עכשיו במשטרת ישראל אמרו שאני גם יקיר שלהם. עכשיו אני דואג לשכר השוטרים, נושא בו התחלנו דיון ומחר זה כבר ייחתם.

עודד אופק:

לחבר הכנסת אמנון כהן, הסר דאגה מלבך.

אמנון כהן:

לא דואג.

עודד אופק:

לא התכוונו להעיר הערה ולהתנגד לסעיף עצמו. אנחנו רק אומרים בכפוף לכך, כפי שהבנו, גם היעדר סיבה היא סיבה.

היו"ר משה גפני:


בסדר גמור. דניאל, תסבירי לי. אני רוצה לעזוב כי החלטתי לחזור לכולל.

דניאל רימון:

אלה נסיבות אישיות שאינן קשורות.

היו"ר משה גפני:


אני צריך לכתוב את זה?

דניאל רימון:

תכתוב מסיבות אישיות. כן.

אמנון כהן:

יש חשש שמישהו יכול לפרש.

היו"ר משה גפני:


הבנתי. אז מה הדאגה כאן?

דניאל רימון:

היפנו את תשומת לבך לכך שנאמן הוא חברה וזה לא אדם שהולך להיות בכולל. קוראים לו נאמן, אבל זאת חברה. דרך השגרה היא שלא מפסיקים. זה לא הדבר המאוד מאוד מקובל. בדרך כלל ממשיכים.

היו"ר משה גפני:


הנאמן או המנהל.

דניאל רימון:

כן. והיה והפסיק, אנחנו מבקשים שיסביר.

היו"ר משה גפני:


כולם מסכימים לעניין הזה.

דניאל רימון:

כולם מסכימים.

היו"ר משה גפני:


בסדר. אפשר לכתוב מסיבות אישיות ואפשר לכתוב מסיבות עסקיות אלא אם כן יש משהו אחר.

דניאל רימון:
כן. כל עוד זאת האמת.

אמנון כהן:

אתה אמרת קודם שאין לנו נגיעה לחקיקה, אבל אני דווקא רואה כאן שמי שחתום אתי זה גם משה גפני, כך שהיית שותף מלא לכל מה שאנחנו עושים כאן. אם כן, גם אתה יקיר רשות ניירות ערך. 

היו"ר משה גפני:


ממשיכים.

שלומית ארליך:
(4)
בסעיף 12(ג), במקום הסיפה החל במלים "לבקש מבית המשפט" יבוא "להורות למנהל הקרן להעביר את הקרנות שבניהולו לניהול של מנהל קרן אחר, לפי בחירתו, בתוך תקופה שתקבע".


(5)
בסעיף 13(ג1), בסופו יבוא "והוראות להבטחת ניהול סיכונים יעיל".

דניאל רימון:

אולי כדאי שתעצרי כי לבקשת הגופים יש תיקונים בסעיף (4) ו-(5).


ראשית, אנחנו מבקשים לשנות את (4) כך שיהיה כתוב: בסעיף 12(ב) בסופו יבוא "או (ג)" ותכף אני אסביר את זה. בסעיף (5) יהיה כתוב "בתוך תקופה סבירה שתקבע". אנחנו נוסיף את המילה סבירה. בסוף נוסיף ש"החל נאמן אחר לשמש בתפקידו לפני תום התקופה כאמור, יראו את הוראת הרשות מכוח סעיף קטן זה כבטלה" ואני אסביר. זה לאור בקשת הגופים אתמול בשעות אחר הצהרים ואני אסביר מה הם אמרו.


הסעיף הזה בא להתמודד עם סיטואציה לפיה התפטר נאמן ומנהל הקרן לא מוצא לו נאמן אחר. חולפים כבר תשעים ימים ובחלוף תשעים הימים רוצים לעשות משהו, משמע, אם ההר לא בא אל מוחמד, מוחמד יבוא אל ההר וימצאו מנהל קרן אחר שיוכל לנהל את הנכסים האלה. עד עתה הפנייה הייתה לבית המשפט על מנת למנות מנהל קרן אחר. 


התיקון הזה אומר שלא צריך לפנות לבית המשפט אלא אפשר לפנות לרשות והרשות תורה. לבקשת הגופים כבר בקריאה הראשונה נכנס לפי בחירתו כדי שיהיה ברור שלא הרשות תבחר לו את מנהל הקרן אלא מנהל הקרן יוכל למצוא מנהל קרן אחר לרוחו. ביקשו הגופים להבהיר שלוש הבהרות והסכמנו ולכן פירטתי אותן קודם לכן. האחת היא שעד המועד שבו ימונה מנהל קרן אחר, הנאמן עדיין ימשיך לשמש בתפקידו. השנייה היא שהרשות תיתן להם זמן סביר להיערך ולכן כתבנו בתוך תקופה סבירה. השלישית היא שאם במהלך התקופה הסבירה שהיא נתנה הוא הצליח למצוא פתרון, נבטל.

אמנון כהן:

למה הורדתם את תשעים הימים? אפשר לומר חודש. זה סביר.  מה זה סביר? אני שואל למה הסכמתם להוריד את תשעים הימים כי תשעים הימים לפחות תוחמים אותך ואתה יכול לדעת פחות או יותר איפה אתה עומד. אתה לא מצאת נאמן ובינתיים ההוא ממשיך עד שייכנס חדש, אבל אתה אומר זמן סביר ומחר הרשות תגיד שמבחינתה סביר זה חודש ואין לך יותר. לפחות שלושה חודשים.

דניאל רימון:

מצד שני אתה גורם לכך שהנאמן הקודם שכבר מזמן לא רוצה להיות בעסק וכבר תשעים ימים בעסק מעבר למה שהוא רצה.

אמנון כהן:

אבל נגיד הוא לא מצא. עברו 95 ימים והוא לא מצא. מה קורה? מה זה סביר?

דניאל רימון:

הוא מעביר למנהל קרן אחר.

אמנון כהן:

מה זה סביר?

דניאל רימון:

תלוי בנסיבות, תלוי בגודל של הפעילות.

אמנון כהן:

אתם מסכימים לסביר? ואם יגידו לך שאתה תוך שלושים ימים צריך למצוא כי לא כתוב משך הזמן? אני חושב שעשיתם טעות שהסכמתם לכך.

דניאל רימון:

זה אירוע נדיר שבנדירים, שמנהל קרן לא מוצא לו נאמן.

אמנון כהן:

אני רציתי תשעים ימים כדי שיהיה זמן סביר. אתם משאירים את הסביר לשיקול דעת.

עודד אופק:

תשעים הימים נשארים. אחרי התשעים ימים זה זמן סביר ואנחנו מקבלים.

אמנון כהן:

אחרי תשעים הימים?

דניאל רימון:

זה אחרי תשעים הימים הראשונים.

עודד אופק:

אנחנו מקבלים את עמדת הרשות שיש לה את הסמכות לקבוע זמן סביר כדי להגן על בעלי היחידות. יחד עם זאת זה שומר על האינטרס של מנהל הקרן תוך זמן סביר שיינתן לו - ולא בלחץ זמנים של יום אחד או יומיים שייקבעו על ידי הרשות – להעביר את הקניין שלו למישהו אחר במצב שבו אף אחד לא מוכן לשמש נאמן מרגע שנאמן אחר עוזב.

אמנון כהן:

בסדר.

שלומית ארליך:

(6)
בסעיף 16 -

(א)
בסעיף קטן (א), במקום "דירקטורים מקרב הציבור" יבוא "דירקטורים חיצוניים" והמלים "התשנ"ט-1999" – יימחקו.



(ב)
בסעיף קטן (א1), המלים "התשנ"ט-1999" – יימחקו.

(ג)
בסעיף קטן (ב), אחרי "חברת חיתום" יבוא "והכל למעט חברה השולטת במנהל  הקרן וחברה בשליטת חברה כאמור".



(ד)
במקום סעיף קטן (ד) יבוא:

"(ד)
במינוי דירקטוריון מנהל קרן ייקבע הרכב הדירקטוריון באופן שיאפשר לדירקטוריון למלא את תפקידיו".

דניאל רימון:

אנחנו מציעים לתקן כאן משהו לאור בקשת הגופים והייעוץ המשפטי לוועדה ולא מרצוננו. 


הייעוץ המשפטי לוועדה, וכך גם הגופים, היו מוטרדים מאוד. אני מציעה כאן משהו ואני רוצה לוודא שאכן זה רצונם של היושבים.

אמנון כהן:

לאיזה סעיף את מתייחסת?

דניאל רימון:

בסעיף מה שהיה (ד) ועוד רגע אני אבקש להפוך אותו ל-(ה). כתוב כאן שבמינוי דירקטוריון מנהל קרן ייקבע הרכב הדירקטוריון באופן שיאפשר לדירקטוריון למלא את תפקידיו. היו מוטרדים הגופים, וכך גם הייעוץ המשפטי לוועדה, ממידת האמינות שיש בהוראה הזאת. אני רוצה מצד אחד להסביר למה ההוראה הזאת כשלעצמה חשובה לנו ולמה בכל זאת אנחנו מוכנים במידה מסוימת להתייחס לעניין האמינות.


מצד אחד ברור לנו שקשה להתייחס לכלל מצבי העולם בהם הדירקטוריון יהיה כזה שלא יאפשר לו למלא את תפקידיו. אני מזכירה לכולנו שבסעיף 18 לחוק כתוב שהתפקיד המרכזי של הדירקטוריון הוא לפקח על המנכ"ל. כדי שהוא יוכל לעשות את זה, כבר פרסמה הרשות איזשהו חיווי דעת מבחינתה והיא אומרת שגילינו אגב ביקורות שלא יעלה על הדעת שבמצבים כאלה אפשר לבצע את פעילות הפיקוח. כך למשל שיושב ראש הדירקטוריון משמש כמנהל השקעות ראשי או שאחד הדירקטורים היה מתמחה של המנכ"ל בניהול תיקים. כיד הדמיון הטובה עליהם, יכולים הגופים להוסיף דברים נוספים שעלולים לקרות. לכן היה חשוב לנו להביע את הכיוון שהדירקטוריון צריך לתת את דעתו שההרכב שלו הוא מתאים.


יחד עם זאת, בגלל שיש כאן מידה לא פעוטה של אמינות, קבענו שאנחנו מוכנים להסיר את האכיפה. זאת אומרת, לא נקבע כאן הפרה בשל ההפרה של ההוראה הזאת ורק כל אימת שניתן הוראות קונקרטיות למפוקח מסוים או הוראות כלליות מתוך הסמכות שיש לנו, כך שתהיה ודאות של ידיעת הדין, רק על הפרת ההוראות עצמן ניתן יהיה להטיל עיצום כספי.

אמנון כהן:

מה יהיה כתוב בסעיף (ה)?

דניאל רימון:

יחד עם זאת, יש מקרה קונקרטי שרצינו לחדד והוא בוודאי יהיה אסור ואנחנו נכתוב:


(ד)
מספר הדירקטורים שאינם עובדים של מנהל הקרן או מועסקים על ידי מנהל הקרן, לא יעלה על שליש ממספרם הכולל.


על זה כן תהיה סנקציה מינהלית כי  כאשר נגיע לפריט 22 לתיקון – נפגוש את הסנקציה.

אמנון כהן:

בסדר.

שלומית ארליך:

בעניין הזה אנחנו עדיין לא בטוחים שהוראת סעיף (ד), שאכן הוא ממלא את התפקיד שלו. זאת עדיין הוראה כללית.

דניאל רימון:

אפשר להסתכל על סעף 74 ועל סעיף 75 לחוק הזה ועל סעיף 18 לחוק הזה. ישנם סעיפים כלליים שמביעים כיוון ואומרים שהתפקיד שלך, הדירקטוריון, לפקח על פעילות מנהל הקרן, התפקיד שלך, הנאמן, לפקח על פעילות מנהל הקרן, עליך לפעול לטובת בעלי היחידות, עליך לפעול במידת האמונים ובשקידה ראויה. יש אמירות כלליות ולפעמים צמודה אליהן סנקציה מינהלית או פלילית ולפעמים לא. הן מביעות איזה סוג של חיווי דעת שהדירקטוריון צריך שיהיה לו קצת חוסר נוחות בכיסא כשהוא ממנה גורמים שהם כל כך לא מתאימים, כמו שציינתי קודם לכן.

שלומית ארליך:

מוסכם, אבל בדרך כלל ההוראות הכלליות לא באות במקום שיש גם הוראות פרטניות.

דניאל רימון:
הנה, יש כאן הוראות פרטניות.

שלומית ארליך:

אני אומרת שאולי דווקא במקום הזה שבו יש הוראות פרטניות.

דניאל רימון:
יש הוראות פרטניות אבל הן לא ממצות. זה בדיוק המקרה. כל המקרים שהדגמתי קודם לכן, אין הוראה פרטנית כזאת, אבל לא יעלה על הדעת שאני אוכל למנות את כלל מצבי העולם בהם הדירקטוריון פשוט יהיה כזה שלא מסוגל לבצע פיקוח.

שלומית ארליך:

בסדר. נמשיך?

היו"ר משה גפני:


כן.

עודד אופק:

דניאל, ברשותך, את הנוסח שהוספת לא הצלחנו לקלוט.

דניאל רימון:

אני אחזור. יהיה כתוב בסעיף (ד): מספר הדירקטורים שאינם עובדים של מנהל קרן או מועסקים על ידי מנהל הקרן לא עלה על שליש ממספרם הכולל. אחריו יבוא סעיף (ה) והוא מה שראית קודם לכן בכחול כ-(ד).


זה עדיין רחוק מהמגבלה שקבועה באגף שוק ההון. לצורך העניין, בתקנות של אגף שוק ההון כתוב שאף דירקטור, חוץ מדירקטור שהוא מנכ"ל, לא יכול לעסוק בתפקיד נוסף בגוף המנהל וזה קבוע בתקנות. לא הלכנו כל כך רחוק.

אמנון כהן:

בסדר. נמשיך.

שלומית ארליך:

(7)
אחרי סעיף 16 יבוא:



"16א.
יושב ראש הדירקטוריון




בלי לגרוע מהוראות סעיף 16(ד) -

(1)
דירקטוריון של מנהל קרן בחר אחד מחבריו לכהן כיושב ראש הדירקטוריון.

(2)
המנהל הכללי של מנהל הקרן או מי שכפוף למנהל הכללי, במישרין או בעקיפין, או קרובו של המנהל הכללי, לא יכהנו כיושב ראש הדירקטוריון.

(3)
לא יוקנו ליושב ראש הדירקטוריון או לקרובו סמכויות המנהל הכללי או סמכויות הנתונים למי שכפוף למנהל הכללי, במישרין או בעקיפין. יושב ראש הדירקטוריון לא יכהן כבעל תפקיד אחר במנהל הקרן".

דניאל רימון:

אני רוצה להעיר כאן. קיבלנו את הערות הגופים ובפסקה (3) אנחנו מבקשים להוסיף, בסופה: "למעט חברות בוועדת דירקטוריון שאינה ועדת ביקורת כאמור בסעיף 20א". זה על מנת שיהיה ברור שזה לא יפגע בתקינות המינויים.

חבר הכנסת אמנון כהן מחליף את היושב ראש בניהול הישיבה

שלומית ארליך:

בסדר.

(8)
בסעיף 17(ב)(1) ו-(ד), בכל מקום, במקום "דירקטור מקרב הציבור" יבוא "דירקטור חיצוני".


(9)
בסעיף 18 -



(א)
במקום פסקה (5) יבוא:




"(5)
לאר את מערך הבקרה הפנימית ואת תכנית האכיפה הפנימית.


(5א)
למנות מבקר פנימי בהתאם להצעת ועדת הביקורת כאמור בסעיף 20א(א), וכן לאשר את תכנית העבודה שלו בהתאם להמלצת ועדת הביקורת ולדון בממצאיו ובדרכים לתיקון הליקויים שמצא.

(5ב)
לדון בעמידת מנהל הקרן בתנאי האישור לפעול כמנהל קרן כקבוע בסעיף 13".

(ב)
בפסקה (6), במקום "בעל עניין במנהל הקרן" יבוא "מי שמועסק בידי מנהל הקרן, בעל עניין במי מהם".



(ג)
בפסקה (8) אחרי פסקת משנה (ג) יבוא:




"(ד)
ניהול  הסיכונים של הקרן בהתאם למדיניות שנקבעה.




(ה)
ניהול תקין של עבודת הדירקטוריון וועדותיו.

(ו)
היערכות לחירום והבטחת המשכיות עסקית במקרה של התרחשות כשל".



(ד)
אחרי פסקה (8) יבוא:

"(9)
לקבוע נוהל להתקשרות עם חברה סוחרת כאמור בסעיף 69(א) וכן לדון בהתקשרות עם החברה הסוחרת בדרך של מכרז, כאמור סעיף 69(ב) או בלא מכרז, כאמור בסעיף 69(ד).

(10)
 לדון בכל נושא בעל חשיבות מהותית לפעילות מנהל הקרן או לפיקוח ובקרה עליו".


דניאל רימון:

הסעיף הזה הוא סעיף שמונה את תפקידו של דירקטוריון מנהל הקרן וכאן עשינו הבהרות מה נכלל בתוך אחריות זו. מכיוון שכל הסעיפים הוקראו והוסברו בקריאה ראשונה ולא  היו עליהם הערות מן הגופים, אולי מיותר להרחיב.


רק לגבי (ה) ו-(ו) שנוספו לאחר קריאה ראשונה, ביקשנו שדירקטוריון יתכבד ויקבע נהלים גם לעניין ניהול תקין של עבודת הדירקטוריון וועדותיו והיערכות לחירום והבטחת המשכיות עסקית במקרה של התרחשות כשל. אפשר למצוא נהלים דומים לאלה גם אצל הפיקוח על הבנקים וגם אצל אגף שוק ההון, וגם במכתב הבורסה לחברי הבורסה, שכולם באים להתמודד עם מיני כשלים כמו מלחמה, שריפה, שביתה וכיוצא באלה וצריך לראות איך מתנהלים. בכל הנוגע לניהול תקין, הכוונה היא איך מנהלים פרוטוקולים, כמה זמן מראש צריך להעביר את החומרים, באיזה תדירות נפגשים וכיוצא באלה.

שלומית ארליך:

אולי כדאי להסביר בשתי מלים מה ההבדל בין מערך בקרה פנימית למערכת כמו שהיה בנוסח הקודם.

דניאל רימון:

זה עניין ניסוחי בלבד. מערכת נשמע קרוב למשפחת מערכות טכנולוגיות בלבד, רצינו להסביר שמערך יכול להיות מערך תקנים, נהלים, אנשים ולאו דווקא משהו טכנולוגי. זה עניין של נוסח.

שלומית ארליך:

וכאשר מדובר בתוכנית אכיפה פנימית, במה מדובר?

דניאל רימון:

תוכנית אכיפה פנימית, הגופים היושבים כאן מכירים את המונח הזה מהתיקון שעבר לפני מספר חודשים, זאת תוכנית שנועדה למפות את סיכוניו של הגורם המפוקח, לזהות מה הן הדרכים בהן אפשר להבטיח שלא יקרו או בסיכוי נמוך יותר יקרו הפרות בתוך התאגיד, במערכת תמרוצים חיוביים ושליליים בתוך התאגיד, איך מקפיצים מידע בתוך המידע, ביקורות כשל וכיוצא באלה, לרבות הטמעת המערכת, לרבות מינוי אדם מתאים להטמעת המערכת והוראות מסוג זה.


לא הסברתי לגבי פסקה נוספת שנוספה. יהיה עליו לדון בכל נושא בעל חשיבות מהותית ונראה לי שאין מה להרחיב בעניין זה.

עודד אופק:

ברשות דניאל, הייתי רוצה להתייחס לזה. אנחנו גם הערנו לסעיף אבל לא ראינו את סעיף הזה. זה סעיף כללי מדיי. 

היו"ר אמנון כהן:


על איזה סעיף אתה מדבר?

עודד אופק:

אני מדבר על סעיף (ד)(10) שזה חלק מתפקידי הדירקטוריון. לדון בכל נושא בעל חשיבות מהותית לפעילות מנהל הקרן לפיקוח ובקרה.

היו"ר אמנון כהן:


זה הוסף.

עודד אופק:

כן, זה הוסף אבל אני רוצה להזכיר שהנהלים האלה הם נהלים שכמובן כפופים לסנקציה במידה.

דורית גילת:
 
לא, זה לא יהיה כפוף לסנקציה.

עודד אופק:

סעיף (10) לא יהיה כפוף לסנקציה?

דורית גילת:

לא.

עודד אופק:

אני חושב שזאת סנקציה כללית לגבי סעיף (18).

דורית גילת:

לא. תראה ש-(18) ממוקד לתפקידים המסוימים. הפרת החובה לעשות ככה, הפרת חובה לעשות ככה ולא תמצא שם את (10).

דניאל רימון:

זה קיים בתקנות של שוק ההון בדיוק בנוסח הזה.

היו"ר אמנון כהן:


בסדר.

שלומית ארליך:

(10)
בסעיף 19 -

(א)
בסעיף קטן (א), במקום "עד (5)" יבוא "עד (5ב)" ובמקום "דירקטור מקרב הציבור" יבוא "דירקטור חיצוני".

דניאל רימון:

לבקשתך, את הערת לנו אתמול, בסוף יהיה: "ובמקום דירקטור אחר מקרב הציבור" יבוא "דירקטור חיצוני אחר".

שלומית ארליך:

זה בסעיף 19(ג).

דניאל רימון:

אבל גם כאן.

שלומית ארליך:


(ב)
אחרי סעיף קטן (א) יבוא:

"(א1)
דירקטוריון של מנהל קרן יקבע את הרכב ועדת הדירקטוריון באופן שיאפשר לוועדת הדירקטוריון למלא את ייעודה".



(ג)
בסעיף קטן (ב), במקום "ו-(7א)" יבוא "(7א) ו-(9) לוועדת הביקורת או".

כאן אנחנו נכניס גם תיקון לסעיף 19(ג). במקום דירקטור מקרב הציבור יבוא דירקטור חיצוני.

דניאל רימון:

כן. גם בסעיף קטן (ג) צריך לומר דירקטור חיצוני. זה עניין של נסחות וננסח את זה לאחר מכן.

עודד אופק:

הערה. בסעיף (10)(ב) שמתייחס לסעיף 19א(1).

דניאל רימון:

גם כאן זאת לא הפרה.

עודד אופק:

בדיוק. רק למען הסדר, שיהיה ברור שמבחינת ועדת דירקטוריון, חלים אותם כללים כמו שדניאל בעצם הזכירה קודם.

דניאל רימון:

אותה רוח. אותו הדבר. ההפך, אין אפילו את ההפרה המנוקדת.

היו"ר אמנון כהן:


בסדר.

שלומית ארליך:

(11)
אחרי סעיף 20 יבוא:



"20א.
ועדת ביקורת

(א)
דירקטוריון של מנהל קרן ימנה מבין חבריו ועדת ביקורת (בחוק זה – ועדת ביקורת).




(ב)
תפקידיה של ועדת הביקורת יהיו -

(1)
להציע לדירקטוריון מועמד לתפקיד מבקר פנימי, לדון בתכנית העבודה שהוצעה על ידי המבקר הפנימי ולהגיש לדירקטוריון את המלצותיה לגבי התכנית.

(2)
לעמוד על ליקויים בפעילות מנהל הקרן, באמצעות המבקר הפנימי וגורמי בקרה ופיקוח אחרים, ולהציע לדירקטוריון דרכים לתיקונם.

(3)
לבחון את מערך הביקורת הפנימית של מנהל הקרן ואת תפקודו של המבקר הפנימי, וכן אם עומדים לרשותו המשאבים והכלים הנחוצים לו לצורך מילוי תפקידו.

(4)
להחליט אם לאשר את פעולות מנהל הקרן אשר שר האוצר קבע לגביהן בתקנות כי יהיו טעונות אישור הוועדה.

(5)
לדון בהתקשרות עם חברה סוחרת בדרך של מכרז, כאמור בסעיף 69(ב) או בלא מכרז, כאמור בסעיף 69(ד).

(ג)
מספר חבריה של ועדת הביקורת לא יפחת משלושה, כל הדירקטורים החיצוניים יהיו חברים בוועדת הביקורת והם יהיו רוב חבריה. יושב ראש הוועדה יהיה דירקטור חיצוני.

(ד)
יושב ראש הדירקטוריון, מנהל הקרן וכל דירקטור שמועסק על ידי מנהל הקרן או מספק לו שירותים דרך קבע, וכן בעל השליטה במנהל הקרן או קרובו, לא יהיו חברים בוועדת הביקורת.

(ה)
המבקר הפנימי יקבל הודעות על קיום ישיבות ועדת הביקורת ויהיה רשאי להשתתף בהן.

(ו)
המבקר הפנימי רשאי לבקש מיושב ראש ועדת הביקורת לכנס את הוועדה לדיון בנושא שפירט בדרישתו, ויושב ראש ועדת הביקורת יכנסה בתוך זמן סביר ממועד הבקשה, אם ראה טעם לכך.

היו"ר משה גפני שב לנהל את הישיבה

דניאל רימון:

בסעיף קטן (ו), כיוון שהיה כאן ערבוב מלים של דרישה ובקשה, וכיוון שיש הכרח לציית לבקשתו של המבקר, אנחנו מבקשים בשורה הראשונה להחליף את לבקש ולדרוש ובשורה האחרונה להחליף את הבקשה בדרישה.

שלומית ארליך:
בשורה האחרונה, בתוך זמן סביר ממועד הבקשה.

דניאל רימון:

הדרישה. זאת למעשה דרישה.

היו"ר משה גפני:


בסדר. קיבלנו.

שלומית ארליך:
(ז)
לפחות אחת לשנה תקיים ועדת הביקורת ישיבה עם המבקר הפנימי בלבד.




(ח)
ישיבות ועדת הביקורת יתקיימו לפחות אחת לשלושה חודשים.

(ט)
מניין חוקי בישיבות ועדת הביקורת הוא שלושה חברים לפחות ובהם דירקטור חיצוני.

(י)
בישיבות ועדת הביקורת ייערך פרוטוקול שבו יירשמו שמות הנוכחים,. עיקרי הדיון וההחלטות שנתקבלו. הפרוטוקול יעמוד לעיונו  של כל דירקטור של מנהל הקרן".

היו"ר משה גפני:


רבותיי, אני מבקש מהנאמנים ומהמנהלים או מהגופים האחרים.

קריאה:

איגוד מנהלי התיקים.

היו"ר משה גפני:


אני מבקש שתמסרו גם להם. אם אין הערות, אז אין הערות. אם הגעתם להסכמה, אני מבקש להעביר את הנוסח ללשכה המשפטית אצלנו. אם יש עדיין הערות, אני רוצה לישיבה הבאה לקבל אותן. אני מסיים כאן את הישיבה. אם יש ויכוחים, את הוויכוחים אני רוצה לדעת מראש. אם אין ויכוחים אלא מדובר בנוסחאות, אני רוצה שזה יוגש לוועדה.

דניאל רימון:

אנחנו לא יודעים על ויכוחים.

היו"ר משה גפני:


יש ויכוחים או משהו?

עודד אופק:
אנחנו צריכים לראות את הנוסח.

היו"ר משה גפני:


תייעלו את העבודה.

עודד אופק:

הרשות נענתה לבקשות שלנו.

היו"ר משה גפני:


בסדר.

דניאל רימון:

אכן נענינו לבקשות. מבחינתנו אין ויכוחים. אין משהו שהתבקשנו ולא עשינו.

היו"ר משה גפני:


בסדר גמור. אם יש הערות, אני מבקש להעביר לרשות לניירות ערך. אם יש שינויים בנוסח, להעביר ללשכה המשפטית שלנו כדי שהישיבה הבאה שתשלים את החקיקה הזאת בעזרת השם תהיה ישיבה לא ארוכה. אני רוצה שנדע את הכול מראש. אם יש ויכוח, אני רוצה לדעת עליו קודם.

דניאל רימון:
לדעתי הוויכוח היחידי שקיים, ולא קיבלנו עליו הערה בכתב אבל הוא הושמע גם בדיון הקודם, הוא הבקשה של איגוד לשכות המסחר שהמבחן שנקבע למהי חברת ניהול גדולה שעליה משיתים את הממשל התאגידי, יהיה מבחן מקל יותר. כלומר, הרף יהיה גבוה יותר ואנחנו איננו מסכימים לטענה הזאת.

היו"ר משה גפני:


תנסו אולי להגיע להסכמה.

דניאל רימון:

ניסחנו אותו כל כך גבוה. אני חושבת שאדוני יחשוב שניסחנו אותו גבוה מדיי. זאת תחושתי.

קריאה:

אנחנו מסכימים.

דניאל רימון:

אם הם מסכימים,. אין בכלל מחלוקות עם הגופים.

היו"ר משה גפני:


תודה רבה. הישיבה נעולה.

הישיבה ננעלה בשעה 14:30

